བློ་སྦྱོང་འཛིན་གྲྭས་སྔོན་འགྲོའི་བློ་ལྡོག་རྣམ་བཞི་ནས་ཐུན་མིན་གྱི་སྔོན་འགྲོའི་བར་གྱི་རྒྱུད་སྦྱོང་བར་བྱེད་པའི་འབུམ་ལྔ་ཚད་ལྡན་གསོག་རྒྱུ་དང་།མན་ངག་འཛིན་གྲྭས་འོད་གསལ་རྫོགས་པ་ཆེན་པོ་གཙོ་བོར་གྱུར་པའི་རྡོ་རྗེ་ཐེག་པའི་མན་ངག་ཟབ་མོ་རྣམས་ལ་ཉམས་བཞེས་མཛད་དེ་སྙིང་བོའི་དོན་སྒྲུབ་པ་ཁོ་ན་ལ་གཞོལ།གླིང་འདིར་ཐོག་མར་འབྱོར་ཚེ་ཚུལ་ཁྲིམས་རྣམ་པར་དག་པ་གཞིར་བཅས་པའི་སྟེང་།སུམ་རྟག་སྙན་ངག་ནས་སྔོན་འགྲོ་བློ་སྦྱོང་དང་།འདུལ་གཞུང་ནས་བརྩམས་ཏེ་གཞུང་བཀའ་པོད་ལྔ་དང་།མདོ་སྒྱུ་སེམས་གསུམ་བཅས་ལ་མཐར་གྱིས་སློབ་གཉེར་བྱེད།ལོ་རེ་བཞིན་ལོ་མཇུག་ཏུ་འཆད་རྩོད་རྩོམ་གསུམ་གྱི་རྒྱུགས་དང་།བགྲོ་གླེང་དམ་བཅའ།ཡིག་ཐོག་དང་ངག་ཐོག་གཉིས་ཀའི་དྲི་རྒྱུགས།བློ་རྒྱུགས་བཅས་ཟླ་བ་གཉིས་ལྷག་གི་རིང་ལ་འཛིན་གྲྭ་སོ་སོར་རྒྱུགས་ལེན་ནན་པོ་བྱེད།དེ་ལྟར་ལོ་བཅུ་གཉིས་ཀྱི་རྗེས་སུ་རབ་ཀྱིས་མདོ་སྔགས་རིག་གཞུང་དང་བཅས་པ་དང་།འབྲིང་གིས་གཞུང་ཆེན་བཀའ་པོད་ལྔ་དང་།སྔགས་ཕྱོགས་འགའ་ཞིག་དང་།ཐ་མས་གཞུང་ཆེ་ཆུང་བཅུའི་སྟེང་ནས་རྒྱུགས་ལེགས་པར་འཕྲོད་ན།སློབ་གྲྭའི་མཚན་ཐོག་ནས་མཐར་ཕྱིན་ལག་ཁྱེར་སྤྲད་དེ་མཁན་པོ་རབ་འབྲིང་ཐ་མ་གསུམ་དུ་མངའ་གསོལ་རྒྱུ་ཡིན་ནོ།།